**REGLAMENTS**

Rīgā

07.08.2019 Nr. 9

**Valsts policijas reglaments**

Izdots saskaņā ar

Valsts pārvaldes iekārtas likuma

75. panta pirmo daļu

**I. Vispārīgie jautājumi**

1. Valsts policijas reglaments nosaka Valsts policijas struktūru, struktūrvienību kompetenci un darba organizāciju.

2. Valsts policija veic likumā “Par policiju”, Ministru kabineta 2005. gada 18. janvāra noteikumos Nr. 46 “Valsts policijas nolikums” un citos normatīvajos aktos noteiktās funkcijas un uzdevumus.

**II. Valsts policijas struktūra**

3. Valsts policijas priekšnieka tiešā pakļautībā ir šādas struktūrvienības (Pielikums):

3.1. Galvenā administratīvā pārvalde;

3.2. Galvenā kriminālpolicijas pārvalde;

3.3. Galvenā kārtības policijas pārvalde;

3.4. Kriminālistikas pārvalde;

3.5. Finanšu pārvalde;

3.6. Personāla pārvalde;

3.7. Iekšējās kontroles birojs;

3.8. Sabiedrisko attiecību nodaļa;

3.9. Slepenības režīma nodaļa;

3.10. Sevišķās lietvedības nodaļa;

3.11. teritoriālās pārvaldes:

3.11.1. Kurzemes reģiona pārvalde;

3.11.2. Latgales reģiona pārvalde;

3.11.3. Rīgas reģiona pārvalde;

3.11.4. Vidzemes reģiona pārvalde;

3.11.5. Zemgales reģiona pārvalde.

4. Valsts policijas priekšniekam ir tieši pakļauti četri vietnieki:

4.1. Galvenās administratīvās pārvaldes priekšnieks;

4.2. Galvenās kriminālpolicijas pārvaldes priekšnieks;

4.3. Galvenās kārtības policijas pārvaldes priekšnieks;

4.4. Rīgas reģiona pārvaldes priekšnieks.

5. Valsts policijas priekšnieka tiešā pakļautībā ir informācijas sistēmu drošības pārvaldnieks un Valsts policijas priekšnieka palīgs.

6. Valsts policijas centrālajā aparātā ietilpst Galvenā administratīvā pārvalde, Finanšu pārvalde, Personāla pārvalde, Iekšējās kontroles birojs, Sabiedrisko attiecību nodaļa, Slepenības režīma nodaļa un Sevišķās lietvedības nodaļa.

7. Teritoriālo pārvalžu struktūrvienības atbilstoši to kompetencei ir šā reglamenta 3.1., 3.2., 3.3., 3.7. un 3.8. apakšpunktā minēto struktūrvienību funkcionālā pakļautībā.

8. Valsts policijas informācijas sistēmu drošības pārziņi ir informācijas sistēmu drošības pārvaldnieka funkcionālā pakļautībā. Galvenās kriminālpolicijas pārvaldes  Informācijas birojs informācijas sistēmu drošības jomā ir informācijas sistēmas drošības pārvaldnieka pārraudzībā.

9. Valsts policijas Galvenās kriminālpolicijas pārvaldes Izmeklēšanas atbalsta pārvalde ir Valsts policijas finansiāli patstāvīga struktūrvienība, kuras finanšu vadības joma ir Valsts policijas Finanšu pārvaldes funkcionālā pakļautībā.

**III. Valsts policijas darba organizācija**

10. Valsts policijas nodarbinātie – amatpersonas ar speciālajām dienesta pakāpēm (turpmāk – amatpersona), valsts civildienesta ierēdņi un darbinieki, ar kuriem noslēgts darba līgums (turpmāk – darbinieki), darbojas vienotā hierarhiskā sistēmā, kur viens nodarbinātais ir padots citam nodarbinātajam.

11. Valsts policijas priekšnieks dod rīkojumus tieši pakļautajiem nodarbinātajiem un tieši pakļauto struktūrvienību priekšniekiem (vadītājiem). Valsts policijas priekšnieks var dot tiešus rīkojumus jebkuram nodarbinātajam.

12. Valsts policijas priekšniekam tieši pakļauto struktūrvienību priekšnieki (vadītāji) vada savas struktūrvienības darbu un dod rīkojumus tās nodarbinātajiem.

13. Ja nodarbinātais ir saņēmis tiešu rīkojumu no augstāka priekšnieka (vadītāja), viņš par to informē savu tiešo priekšnieku, kuram ir pakļauts.

14. Darba organizāciju Valsts policijā nosaka Valsts policijas priekšnieka izdoti iekšējie normatīvie akti.

**IV. Nodarbināto kompetence**

15. Valsts policijas priekšnieka kompetence noteikta amata aprakstā, Valsts pārvaldes iekārtas likumā, Ministru kabineta 2005. gada 18. janvāra noteikumos Nr. 46 “Valsts policijas nolikums” un citos normatīvajos aktos.

16. Valsts policijas priekšnieka prombūtnes laikā Valsts policijas priekšnieka pienākumus pilda Valsts policijas priekšnieka vietnieks, kuru norīko iekšlietu ministrs pēc Valsts policijas priekšnieka priekšlikuma.

17. Valsts policijas priekšnieka vietnieku un Valsts policijas priekšnieka palīga kompetence ir noteikta amata aprakstā.

18. Valsts policijas priekšniekam tieši pakļauto struktūrvienību priekšnieku (vadītāju) un citu struktūrvienību priekšnieku (vadītāju) kompetence noteikta attiecīgās struktūrvienības reglamentā un amata aprakstā.

19. Valsts policijas priekšniekam tieši pakļautās struktūrvienības priekšnieks (vadītājs) ir atbildīgs par viņa vadītās struktūrvienības uzdevumu, kā arī Valsts policijas priekšnieka doto rīkojumu savlaicīgu un kvalitatīvu izpildi.

20. Valsts policijas galveno pārvalžu, teritoriālo pārvalžu, pārvalžu, biroju un nodaļu priekšniekiem (vadītājiem) var būt vietnieki, kuru pienākumus nosaka attiecīgās struktūrvienības reglamentā un amata aprakstā.

21. Valsts policijas Galvenās kriminālpolicijas pārvaldes Izmeklēšanas atbalsta pārvaldes priekšnieks ir atbildīgs par struktūrvienībai piešķirto budžeta līdzekļu efektīvu un ekonomisku izlietošanu atbilstoši paredzētajiem mērķiem.

22. Valsts policijas priekšniekam tieši pakļauto struktūrvienību priekšniekiem (vietniekiem) savu pienākumu veikšanai vai struktūrvienības uzdevumu izpildes nodrošināšanai ir tiesības pieprasīt un saņemt informāciju no citām Valsts policijas struktūrvienībām atbilstoši struktūrvienības (nodarbinātā) kompetencei.

**V. Valsts policijas struktūrvienību kompetence**

23. Galvenā administratīvā pārvalde:

23.1. plāno un izstrādā Valsts policijas darbības un attīstības prioritāros virzienus un stratēģiju;

23.2. nodrošina publisko pārskatu sagatavošanu un apkopo informāciju (pārskatus) par kriminogēno situāciju valstī;

23.3. izstrādā Valsts policijas darba plānu un kontrolē tā izpildi, kā arī sagatavo priekšlikumus Iekšlietu ministrijai par iekšlietu nozares politikas plānošanas dokumentu izstrādi;

23.4. atbilstoši kompetencei organizē sadarbību ar citu valstu tiesībaizsardzības iestādēm, organizē un koordinē Valsts policijas starptautisko pasākumu norises kārtību, organizē un koordinē sakarus ar Eiropas Savienības institūcijām, kā arī organizē, koordinē un nodrošina Valsts policijas dalību Eiropas Savienības finansētajos starptautiskajos projektos;

23.5. atbilstoši kompetencei nodrošina un koordinē Valsts policijas materiāltehnisko apgādi;

23.6. koordinē Valsts policijas pārziņā esošo informācijas sistēmu uzturēšanu un attīstību;

23.7. atbilstoši kompetencei organizē Valsts policijas materiālo vērtību saglabāšanu un uzskaiti;

23.8. atbilstoši kompetencei organizē un koordinē Valsts policijas struktūrvienībās Valsts policijas transportlīdzekļu ekspluatāciju, uzskaiti, analīzi un pārskatu sagatavošanu;

23.9. organizē un koordinē vienotu dokumentu pārvaldību Valsts policijā, izstrādā normatīvo regulējumu dokumentu pārvaldības jomā un nodrošina informācijas saglabāšanu;

23.10. koordinē un atbilstoši kompetencei veic Valsts policijas darbības tiesiskās reglamentācijas izstrādi un turpmāku virzību;

23.11. nodrošina juridisku atbalstu Valsts policijas struktūrvienībām normatīvo aktu sagatavošanas un piemērošanas jautājumos;

23.12. nodrošina administratīvā procesa īstenošanas uzraudzību Valsts policijā un atbilstoši kompetencei sagatavo administratīvo aktu projektus par Valsts policijas amatpersonu izdotajiem administratīvajiem aktiem vai faktisko rīcību, tajā skaitā arī administratīvo aktu projektus par mantisko zaudējumu, personiskā vai morālā kaitējuma atlīdzinājumu, kas privātpersonai nodarīts ar Valsts policijas prettiesisku administratīvo aktu vai prettiesisku faktisko rīcību;

23.13. atbilstoši kompetencei nodrošina Valsts policijas pārstāvību tiesvedības procesos, kuros Valsts policija ir lietas dalībnieks (izņemot administratīvo pārkāpumu lietas), veic tiesvedību lietu analīzi un sniedz priekšlikumus par tiesvedības stratēģiju.

24. Galvenā kriminālpolicijas pārvalde:

24.1. organizē, koordinē un kontrolē Valsts policijas struktūrvienību darbu noziedzīgu nodarījumu novēršanā un izmeklēšanā, kā arī personu meklēšanā;

24.2. koordinē, organizē un kontrolē Valsts policijas struktūrvienību izmeklēšanas darbu, sniedz metodisko palīdzību kriminālprocesuālo normu piemērošanas jautājumos un praktisko atbalstu kriminālprocesuālo darbību veikšanā;

24.3. organizē starptautisko sadarbību krimināltiesiskajā jomā;

24.4. organizē un īsteno starptautisko sadarbību Eiropola, Interpola un Sirene nacionālo nodaļu piekritīgajās jomās, nodrošina sakaru virsnieku darbību;

24.5. plāno un nosaka kriminālpolicijas darba organizāciju un darbības prioritāros virzienus;

24.6. organizē un īsteno kriminālizlūkošanu, analizē operatīvā un stratēģiskā līmenī noziedzības stāvokli valstī, prognozē tā tālāko attīstību, izstrādā priekšlikumus noziedzības samazināšanai;

24.7. nodrošina un koordinē Valsts policijas sadarbību un pārstāvību starpinstitūciju grupās noziedzīgu nodarījumu izmeklēšanā un novēršanā;

24.8. organizē, koordinē un kontrolē kriminālpolicijas struktūrvienību operatīvo darbu;

24.9. organizē un īsteno pasākumus personu speciālās procesuālās aizsardzības nodrošināšanā;

24.10. organizē un īsteno bruņotu un sevišķi bīstamu noziedznieku aizturēšanu, šo personu ieņemtu objektu un prettiesiski aizturētu personu atbrīvošanu, terora aktu novēršanu un pārtraukšanu, sprādzienbīstamu priekšmetu meklēšanu un neitralizēšanu;

24.11. izmeklē tās kompetencē ietilpstošus noziedzīgus nodarījumus, kā arī veic operatīvās darbības pasākumus šo noziedzīgo nodarījumu atklāšanai;

24.12. pēc procesa virzītāja vai operatīvās darbības subjekta lēmuma īsteno speciālās izmeklēšanas darbības un sevišķā veidā veicamos operatīvās darbības pasākumus;

24.13. veido un uztur klasificētās informācijas apstrādei nepieciešamos informācijas un komunikācijas tehnoloģiju risinājumus;

24.14. atbilstoši kompetencei izstrādā Valsts policijas darbības tiesisko reglamentāciju.

25. Galvenā kārtības policijas pārvalde:

25.1. reģistrē saņemto informāciju par noziedzīgiem nodarījumiem, administratīvajiem pārkāpumiem vai citiem notikumiem, kontrolē teritoriālo pārvalžu ievadītās informācijas kvalitāti;

25.2. plāno un nosaka kārtības policijas darba organizācijas un darbības prioritāros virzienus;

25.3. koordinē un nodrošina Valsts policijas darba organizāciju un reaģēšanu sabiedriskās kārtības apdraudējumu gadījumā;

25.4. koordinē un nodrošina kritiskās infrastruktūras fizisko un tehnisko apsardzi normatīvajos aktos noteiktās kompetences apjomā;

25.5. koordinē ārkārtas situāciju, kas saistītas ar katastrofu, tās draudiem, vai kritiskās infrastruktūras apdraudējumu, ja būtiski apdraudēta valsts, sabiedrības, vides, saimnieciskās darbības drošība vai cilvēku veselība un dzīvība, pārvaldīšanas plānošanu Valsts policijā;

25.6. nodrošina ieroču, munīcijas, speciālo līdzekļu, sprāgstvielu, spridzināšanas ietaišu un pirotehnisko izstrādājumu atļauju, apsardzes sertifikātu, detektīva sertifikātu un speciālo atļauju (licenču) izsniegšanu normatīvajos aktos noteiktajos gadījumos un kārtībā;

25.7. nodrošina kārtības policijas struktūrvienību darba koordinēšanu un kontroli operatīvās vadības, īslaicīgās aizturēšanas vietu, pagaidu turēšanas vietu, policijas iecirkņu, patruļdienesta, personu konvojēšanas, ceļu un ūdens satiksmes uzraudzības, autopārvadājumu uzraudzības un kontroles, preventīvā darba, nepilngadīgo noziedzības novēršanas, procesu virzītāju lēmumu par drošības līdzekļu piemērošanu, papildsodu izpildes, pagaidu aizsardzības pret vardarbību un atļauju sistēmas jomās;

25.8. piedalās sabiedriskās kārtības nodrošināšanā, ceļu un ūdens satiksmes uzraudzībā, sevišķi svarīgu personu transportlīdzekļu pavadīšanas pasākumu plānu izstrādē un izpildē;

25.9. nodrošina Ministru kabineta noteikto objektu apsardzi;

25.10. organizē un koordinē prevencijas stratēģiskos virzienus un metodisko vadību;

25.11. atbilstoši savai kompetencei izstrādā Valsts policijas darbības tiesisko reglamentāciju.

26. Kriminālistikas pārvalde:

26.1. nodrošina tiesu ekspertīžu veikšanu kriminālprocesa, civilprocesa un administratīvā procesa ietvaros;

26.2. nodrošina ekspertu piedalīšanos notikuma vietas apskatē un citās izmeklēšanas darbībās, procesa virzītāja uzdevumā veic personu aplūkošanu, nodrošina paraugu izņemšanu salīdzinošajai izpētei, izmantojot speciālās zināšanas noziedzīgo nodarījumu pēdu un citu lietu atrašanai un izņemšanai.

27. Finanšu pārvalde:

27.1. plāno Valsts policijas darbības finansēšanai nepieciešamos izdevumus un resursus šo izdevumu segšanai;

27.2. sagatavo Valsts policijas budžeta projektu;

27.3. sagatavo Valsts policijas izdevumu tāmes un finansēšanas plānus;

27.4. nodrošina grāmatvedības uzskaiti saskaņā ar normatīvajiem aktiem;

27.5. kontrolē finanšu līdzekļu izlietojumu atbilstoši piešķirtajiem asignējumiem un paredzētajiem mērķiem.

28. Personāla pārvalde:

28.1. plāno un īsteno vienotu personāla politiku Valsts policijā;

28.2. nodrošina Valsts policijas personāla atlasi un amata vietu uzskaiti;

28.3. koordinē Valsts policijas amatpersonu profesionālās izglītības iegūšanu un profesionālo pilnveidi;

28.4. plāno un organizē Valsts policijas personāla karjeras attīstību;

28.5. organizē un koordinē darba aizsardzības pasākumus Valsts policijā;

28.6. organizē un koordinē personāla novērtēšanu.

29. Iekšējās kontroles birojs:

29.1. organizē un nodrošina iekšējās kontroles un uzraudzības funkcijas korupcijas, interešu konflikta un profesionālās ētikas pārkāpumu novēršanas jomā Valsts policijā;

29.2. organizē un nodrošina pasākumus disciplīnas un likumības nostiprināšanai Valsts policijas struktūrvienībās.

30. Sabiedrisko attiecību nodaļa:

30.1. nodrošina, koordinē un veicina Valsts policijas iekšējo un ārējo komunikāciju sabiedrisko attiecību jomā;

30.2. nodrošina Valsts policijas sniegto pakalpojumu kvalitātes izvērtēšanu un pilnveidi.

31. Slepenības režīma nodaļa:

31.1. organizē un kontrolē valsts noslēpuma aizsardzības pasākumus Valsts policijā;

31.2. organizē un kontrolē Valsts drošības dienesta noteikto pasākumu izpildi, kas saistīti ar pretizlūkošanas risku novēršanu.

32. Sevišķās lietvedības nodaļa nodrošina, organizē un kontrolē Valsts policijā saņemto un sagatavoto valsts noslēpuma objektu reģistrāciju un uzskaiti, saņemšanu, glabāšanu, izsniegšanu, izmantošanu, nosūtīšanu un iznīcināšanas dokumentāro noformējumu.

33. Valsts policijas Galvenās kriminālpolicijas pārvaldes Izmeklēšanas atbalsta pārvalde savas kompetences ietvaros sagatavo izdevumu tāmes un nodrošina grāmatvedības uzskaiti saskaņā ar normatīvajiem aktiem.

34. Teritoriālās pārvaldes veic likumā “Par policiju” un citos normatīvajos aktos Valsts policijai noteiktās funkcijas un uzdevumus attiecīgajā teritorijā.

35. Valsts policijas struktūrvienības savas kompetences ietvaros nodrošina lēmumu pieņemšanu administratīvo pārkāpumu procesa un administratīvā procesa ietvaros (apstrīdēšanas gadījumā – lēmuma projekta sagatavošanu) normatīvajos aktos noteiktajā kārtībā un atbilstoši Valsts policijas priekšnieka pilnvarojumam pārstāv Valsts policiju tiesā.

36. Informācijas sistēmu drošības pārvaldnieks:

36.1. organizē un uzrauga informācijas sistēmu, kuru turētājs ir Valsts policija, fiziskās un loģiskās drošības pārvaldību;

36.2. izstrādā ar informācijas sistēmu drošību saistītos iekšējos normatīvos aktus un procedūras, kontrolē to ievērošanu;

36.3. nosaka informācijas sistēmu drošības principus un politiku;

36.4. koordinē un piedalās informācijas sistēmu drošības incidentu un drošības risku analīzē un to mazināšanas pasākumu ieviešanā;

36.5. organizē informācijas sistēmu nepārtrauktību un atjaunošanu;

36.6. koordinē un organizē Valsts policijas nodarbināto apmācību informācijas sistēmu drošības jomā.

37. Valsts policijas struktūrvienību reglamentos nosaka to struktūru, uzdevumus un darba organizāciju.

**VI. Pārvaldes lēmuma pārbaude**

38. Pārvaldes lēmuma iepriekšējo lietderības un tiesiskuma pamatpārbaudi veic lēmuma projekta sagatavotājs un attiecīgā augstāka amatpersona, vizējot projektu, kā arī lēmuma pieņēmējs, parakstot lēmumu.

39. Pārvaldes lēmuma iepriekšējo tiesiskuma papildpārbaudi Valsts policijā veic Valsts policijas priekšnieka pilnvarota amatpersona, Valsts policijas teritoriālajā struktūrvienībā – attiecīgās struktūrvienības priekšnieka pilnvarota amatpersona.

40. Pārvaldes lēmumu incidentālo, nejaušo un regulāro pēcpārbaudi Valsts policijā veic Valsts policijas priekšnieka pilnvarota amatpersona.

**VII. Darba grupas un komisijas**

41. Valsts policijas priekšnieks ar pavēli var izveidot darba grupas un komisijas (turpmāk – darba grupa) pastāvīgai darbībai vai atsevišķu uzdevumu izpildei.

42. Izveidojot darba grupu, tajā var iesaistīt arī citu institūciju pārstāvjus. Šajā gadījumā citu institūciju pārstāvju iekļaušanu darba grupā Valsts policija saskaņo ar attiecīgās institūcijas vadītāju.

**VIII. Noslēguma jautājums**

43. Atzīt par spēku zaudējušu Valsts policijas 2010. gada 8. janvāra reglamentu Nr. 2 “Valsts policijas reglaments”.

Saskaņots ar Iekšlietu ministru 2019.  gada 17. jūlijā.

Priekšnieks I.Ķuzis

ŠIS DOKUMENTS IR PARAKSTĪTS AR ELEKTRONISKO PARAKSTU UN SATUR LAIKA ZĪMOGU

Sokolova, 67075354

jolanta.sokolova@vp.gov.lv

Nosūtīšanas uzdevums:

|  |  |  |
| --- | --- | --- |
| VP Galvenās administratīvās pārvaldes  Dokumentu pārvaldības nodaļa | 1 eks. | |
| VP Galvenā administratīvā pārvalde | 1 eks. | |
| VP Galvenā kriminālpolicijas pārvalde | 1 eks. | |
| VP Galvenā kārtības policijas pārvalde | 1 eks. | |
| VP Kriminālistikas pārvalde  VP Finanšu pārvalde | 1 eks.  1 eks. | |
| VP Personāla pārvalde  VP Iekšējās kontroles birojs | 1 eks.  1 eks. | |
| VP Teritoriālās pārvaldes  VP Sabiedrisko attiecību nodaļa  VP Slepenības režīma nodaļa  VP Sevišķās lietvedības nodaļa | 5 eks.  1 eks.  1 eks.  1 eks. | |
| Kopā: 16 eks. | |